‘จีสตีล’จุดพลุหุ้นเหล็กเก็งกำไรช่วงสั้น
จุดพลุเก็งกำไรจีสตีล โยกเก็งกำไรกลุ่มเหล็กคึกคัก นักวิเคราะห์เตือนเล่นสั้นๆ ผลประกอบการยังไม่ฟื้น
17 ม.ค. 2556

จุดพลุเก็งกำไรจีสตีล โยกเก็งกำไรกลุ่มเหล็กคึกคัก นักวิเคราะห์เตือนเล่นสั้นๆ ผลประกอบการยังไม่ฟื้น 
การซื้อขายหุ้นกลุ่มเหล็กคึกคักขึ้น โดยมีแรงซื้อเก็งกำไรหุ้นหลายตัวในกลุ่ม ส่งผลให้ดัชนีกลุ่มเหล็กปิด 80.62 จุด เพิ่มขึ้น 3.66 จุด คิดเป็น 4.76% มูลค่าซื้อขายทั้งกลุ่ม 4,269.89 ล้านบาท 
หุ้นจีสตีล (GSTEL) และใบสำคัญแสดงสิทธิซื้อหุ้นชุดที่ 1 (GSTEL – W 1) ปรับตัวขึ้นแรงท่ามกลางมูลค่าซื้อขายหนาแน่น โดย GSTEL ปิด 0.39 บาท เพิ่มขึ้น 0.03 บาท หรือ 8.33% มูลค่าซื้อขาย 459.02 ล้านบาท ส่วน GSTEL – W 1 ปิด 0.28 บาท เพิ่มขึ้น 0.06 บาท หรือ 27.27% มูลค่าซื้อขาย 208.25 ล้านบาท 
ขณะที่หุ้นเหล็กตัวอื่นปรับตัวขึ้น เช่น สหวิริยาสตีลอินดัสตรี (SSI) ปิด 0.63 บาท เพิ่มขึ้น 0.03 บาท หรือ 5% มูลค่าซื้อขาย 406.53 ล้านบาท ทาทา สตีล (ประเทศไทย) หรือ TSTH ปิด 1.22 บาท เพิ่มขึ้น 0.06 บาท หรือ 5.17% มูลค่าซื้อขาย 136.47 ล้านบาท และเอ็ม.ซี.เอส. สตีล (MCS) ปิด 7.10 บาท เพิ่มขึ้น 0.50 บาท หรือ 7.58% มูลค่าซื้อขาย 114.04 ล้านบาท
นายกวี ชูกิจเกษม ผู้ช่วยกรรมการผู้จัดการ สายงานวิเคราะห์หลักทรัพย์ บริษัทหลักทรัพย์ (บล.) กสิกรไทย กล่าวว่า กลุ่มเหล็กได้รับผลดีระยะสั้นๆ เท่านั้น จากค่าเงินบาทแข็ง ซึ่งไม่ได้คาดหวังค่าเงินบาทแข็งตลอดไป และราคาเหล็กยังไม่ได้เป็นขาขึ้นชัดเจน ตราบใดที่ราคาเหล็กยังผันผวน ผลประกอบการจะไม่ดีขึ้น
“หุ้นเหล็กที่ขึ้นมา เล่นโดยใช้อารมณ์และความรู้สึก เป็นการเก็งกำไรสั้นๆ ตามภาวะตลาด ซึ่งหุ้นกลุ่มนี้ไม่น่าจะเทิร์นอะราวด์ทั้งหมด ต้องใช้ความระมัดระวังเก็งกำไรด้วย” นายกวี กล่าว
นายสุรชัย ประมวลเจริญกิจ นักวิเคราะห์หลักทรัพย์ บล.ทรีนีตี้ กล่าวว่า ราคาเหล็กในตลาดโลกมีทิศทางดีขึ้น ล่าสุดราคาเหล็กขยับขึ้นมา 50 เหรียญสหรัฐต่อตัน หลังจากเศรษฐกิจประเทศจีนดีขึ้น ความต้องการใช้เหล็กเพิ่มขึ้น 
แหล่งข่าวเจ้าหน้าที่การตลาด เปิดเผยว่า หุ้นกลุ่มจีสตีลมีแรงซื้อเข้ามาเก็งกำไรราคาหุ้นที่ต่ำมาก และคาดหวังการเทิร์นอะราวด์ หลังปรับโครงสร้างหนี้และมืออาชีพ 7 คน เข้าร่วมฟื้นฟูธุรกิจ พร้อมเปิดตัววันนี้